Z Mataranka hei mer am morge müesse  warte, bis dr supermakt het ufgmacht. Aui, wo sy dört gsy und ou hei gwartet, hei sech um üsi liger versammlet u hei tuusig fragene uf lager gha. Gly hei sech en oschtdütschi und e ouschtralier derzue gseut, wo scho syt jahre pär velo dr ouschtralisch kontinänt bereise. Luschtigerwys hani dr Peter u d Claudia ou ufere angere websyte gfunge. Si schiine sech auso i dr velofahrergmeind ere gwüsse popularität z erfröie. Är isch vo üsne pneus (Schwalbe Marathon) begeischteret gsy u si het viu tips u tricks uf lager  gha, so zum bischpiu wie me us de schwänz vo früsch überfahrnige kängurus feine ossobucco macht. E guete! - mir hei aber vertrouteri nahrigsmittu bevorzugt. Üse schpiseplan het us es paar wenige komponänte beschtange: zum zmorge hei mer müesli (uf änglisch "miusli") gässe u mängisch wheat bix, wo ohni süessmittu e chuscht wie carton hei gha. Aus süessmittu het sech näbem zucker o dr honig etabliert. Kes zmorge ohni miuch - früsch oder aus kondänsmiuch us dr tube. Zum zmittag hets i dr regu pasta oder riis  gä, derzue immer chässchibe. Zwüschedüre hei mer schoggi gmampfet. Dä gits i form vo handleche 400g tafele. Nid z vergässe sy natürlech o die zauriiche müeslirigle u wybeeri, wo mer während em fahre hei hingere biget. Dr Aldi het müesse erfahre, dass es nid so gschid isch, es ganzes seckli pfluume uf ds mau z verdrücke - u isch froh gsy, dass mer grad bimne roadhouse mit toilette sy verby cho...